《夜抵进贤写景遣怀次黄九成佥宪题壁韵》
明代·江源

使客东行莫忆家，马蹄声里度年华。秋波浸月江铺练，木叶欺霜血染花。

问俗闾阎诗易采，忍寒村店酒难赊。莼鲈未得如张翰，千载京尘扑帽纱。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。